CELEX: 52012PC0534
Language: mt
Date: 2012-09-24
Title: Proposta għal DEĊIŻJONI TAL-KUNSILL li tistabbilixxi l-pożizzjoni tal-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika Demokratika Popolari tal-Laos fl-Organizzazzjoni Dinjija tal-Kummerċ

|
			
		
		
		52012PC0534
		
			Proposta għal DEĊIŻJONI TAL-KUNSILL li tistabbilixxi l-pożizzjoni tal-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika Demokratika Popolari tal-Laos fl-Organizzazzjoni Dinjija tal-Kummerċ /* COM/2012/0534 final - 2012/0255 (NLE) */
			
				
		
		
			
			   	MEMORANDUM TA’ SPJEGAZZJONI
I. DAĦLA
Il-Membri tal-Organizzazzjoni Dinjija
tal-Kummerċ (WTO) u r-Repubblika Demokratika Popolari tal-Laos (il-Laos)
laħqu l-istadju konklussiv ta' ftehim dwar it-termini tal-adeżjoni
tal-Laos fl-organizzazzjoni. Dan wasal wara 14-il sena ta’ negozjati, li bdew
meta l-Laos ressaq l-applikazzjoni tiegħu biex jingħaqad mad-WTO
fl-1997. It-talba tal-Laos għall-adeżjoni ġiet eżaminata
skont il-linji gwida stipulati fid-Deċiżjoni tal-Kunsill
Ġenerali tad-WTO tal-10 ta' Diċembru 2002 dwar
l-adeżjoni tal-pajjiżi l-inqas żviluppati (LDC) u
jeħtieġ li issa jkun hemm Deċiżjoni tal-Kunsill li tapprova
t-termini tal-adeżjoni tal-Laos, qabel l-UE tkun tista' tappoġġa
formalment is-sħubija tal-Laos.
Taqsira tat-termini tal-adeżjoni tinsab
hawn taħt.
II. TAQSIRA TAT-TERMINI TAL-ADEŻJONI
TAL-LAOS FID-WTO SKONT IS-SETTUR
L-iskeda tal-impenji
Ir-rata konsolidata finali (FBR) medja
fl-iskeda tal-adeżjoni tal-Laos hija 18,4 %.
Filwaqt li l-FBR medja hija ftit aktar baxxa
bi 17,8 % għall-prodotti agrikoli mit-18,6 % osservata
għall-prodotti industrijali, il-punti massimi tat-tariffi huma aktar
għoljin fl-agrikoltura (90 % kontra 50 %).
Il-Laos se jimplimenta l-FBRs mid-data
tal-adeżjoni, bi ftit prodotti biss bi perjodu ta' tranżizzjoni
għall-implimentazzjoni (ir-ross, iċ-ċereali, il-prodotti
tal-petrol).
Dawn il-livelli
medji għat-tariffi huma pjuttost raġjonevoli meta jitqies l-istatus
ta' LDC tal-Laos kif ukoll id-daqs żgħir u l-vulnerabbiltà
tal-ekonomija tiegħu. Il-prassi tal-UE fl-imgħoddi relatata mal-LDCs
kienet li jiġu aċċettati bħala raġonevoli dawn
il-livelli ta' tariffi għal ekonomiji ta' daqs paragunabbli.
Il-Prodotti Industrijali 
–              
L-FBR medja għall-prodotti mhux agrikoli hija
ta' 18,61 %.
–              
L-ogħla medji ta' madwar 35 % huma
osservati fis-setturi tal-ġilda, l-għamara u l-injam.
–              
L-aktar baxxi, madwar 7 %, jirrigwardaw
il-prodotti tat-Teknoloġija tal-Informatika (IT), it-tagħmir agrikolu
u l-prodotti tal-azzar.
–              
Il-livelli massimi l-aktar għoljin tat-tariffi
fis-setturi industrijali diversi kollha huma l-istess jew inqas minn 50 %,
għajr għall-muturi li għandhom livell massimu ta’ 60 %.
Il-Prodotti Agrikoli 
–              
L-FBR medja għall-prodotti agrikoli hija ta'
17,9 %.
–              
Il-livelli massimi l-aktar għoljin tat-tariffi
fl-agrikoltura jinsabu fir-ross bi 80 % u 90 %, u wara jiġu
t-tabakk u l-kafè b’60 %.
Is-servizzi 
L-iskeda ta' impenji speċifiċi
tal-Laos fis-servizzi hija sodisfaċenti meta jitqies l-istatus tiegħu
ta' LDC. Il-Laos se jidħol għall-impenji ta' aċċess
għas-suq u ta' trattament nazzjonali f'firxa wiesgħa ta' setturi
tas-servizzi, inklużi s-servizzi professjonali, tal-kompjuter u ta'
negozju ieħor, is-servizzi tal-komunikazzjoni (ta' kurjer u
tat-telekomunikazzjonijiet), servizzi tal-kostruzzjoni, tad-distribuzzjoni,
tal-edukazzjoni privata, tal-ambjent, finanzjarji (tal-assigurazzjoni u
bankarji), servizzi privati relatati mas-saħħa, tat-turiżmu u
t-trasport (trasport tal-ajru). 
L-Impenji tal-Protokoll
Fl-aħħar stadju multilaterali
tal-proċess ta' adeżjoni, il-Membri tad-WTO fittxew kollettivament li
jiżguraw il-kompatibbiltà bażika tal-liġijiet u
l-istituzzjonijiet kummerċjali tal-Laos mar-regoli u l-ftehimiet tad-WTO,
u niżżluhom fil-Protokoll ta’ Adeżjoni u r-Rapport tal-Grupp ta’
Ħidma. Il-kwistjonijiet li ġejjin huma ta’ interess partikolari
għall-UE:
Id-drittijiet tal-kummerċ
Il-Laos ikkonferma li se jagħti lil
kwalunkwe persuna fiżika jew ġuridika ta’ Membru tad-WTO, tkunx jew
le preżenti fiżikament fil-Laos jew ikollhiex jew le xi investiment
fil-Laos, id-dritt li tkun l-importatur uffiċjali mhux aktar tard minn
sentejn wara l-adeżjoni fid-WTO għal numru limitat ta’ prodotti
(ir-ross, iż-żejt mhux maħdum u l-gass, oġġetti
speċifiċi tal-ħadid u tal-azzar), u mid-data tal-adeżjoni għall-prodotti
l-oħra kollha. Skont l-istess skedi taż-żmien, il-Laos se
jagħti drittijiet kummerċjali b’mod mhux diskriminatorju u mhux
diskrezzjonali b’mod konformi mal-Ftehimiet tad-WTO. Mid-data
tal-adeżjoni, it-tariffi u l-miżati għas-servizzi mogħtija,
applikati fuq jew b’rabta mal-importazzjoni u l-esportazzjoni se jikkonformaw
mal-Ftehimiet tad-WTO.
Il-valutazzjoni doganali
Sad-data tal-adeżjoni, il-Laos se
japplika bis-sħiħ id-dispożizzjonijiet tad-WTO li
jikkonċernaw il-valutazzjoni doganali, inkluż il-Ftehim tad-WTO dwar
l-implimentazzjoni tal-Artikolu VII tal-GATT 1994 u l-Anness I
(Noti Interpretattivi).
L-oqsma ewlenin fejn intalab perjodu ta'
tranżizzjoni
Il-leġiżlazzjoni ta' salvagwardja: Il-Laos impenja ruħu fil-proċess tat-tfassil
tal-leġiżlazzjoni iżda kellu bżonn perjodu ta’
tranżizzjoni ta’ ħames snin wara l-adeżjoni biex japprova
l-leġiżlazzjoni b’mod konformi mad-dispożizzjonijiet tal-Ftehim
tad-WTO dwar is-Salvagwardji. Il-Laos iddikjara li sadanittant,
ġeneralment se jieħu azzjoni biss b’mod konformi mad-dispożizzjonijiet
imsemmija. 
L-Ostakli Tekniċi
għall-Kummerċ (TBT): Il-Laos se jimplimenta
progressivament il-Ftehim tad-WTO dwar it-TBT b’implimentazzjoni
sħiħa mill-1 ta’ Jannar 2015.
Il-miżuri sanitarji u fitosanitarji
(SPS): Il-Laos ressaq pjan ta’ azzjoni
għall-implimentazzjoni tal-Ftehim tal-SPS. Il-qafas legali tal-Laos dwar
is-sigurtà tal-ikel u s-saħħa tal-annimali u tal-pjanti se jkun
konformi mal-Ftehim tal-SPS sal-31 ta' Diċembru 2012.
L-implimentazzjoni sħiħa se tibda mill-1 ta’ Jannar 2015.
Id-Drittijiet ta' proprjetà intellettwali: Sad-data tal-adeżjoni, il-Laos se jkun għadda
leġiżlazzjoni li ġġib l-skema tagħha ta' proprjetà
intellettwali f'konformità mar-regoli tad-WTO; l-implimentazzjoni
sħiħa se tkun żgurata sa Diċembru 2016.
It-trasparenza:
Il-Laos impenja ruħu biex jistabbilixxi l-Gazzetta Uffiċjali fi
żmien tliet snin wara l-adeżjoni. Sadanittant, il-Laos se jissodisfa
l-impenji ta’ pubblikazzjoni tiegħu permezz tal-użu tal-websajts jew
gazzetti uffiċjali. 
III. RAKKOMANDAZZJONI
Bil-preżentazzjoni tat-termini
tal-Adeżjoni tal-Laos fid-WTO għall-approvazzjoni mill-Kunsill,
il-Kummissjoni tikkunsidra li dawn it-termini jirrappreżentaw pakkett
ibbilanċjat u ambizzjuż ta’ impenji fir-rigward tal-ftuħ
tas-suq, li se jkollhom benefiċċji sostanzjali għal-Laos u
bl-istess mod għall-imsieħba kummerċjali tiegħu tad-WTO.
2012/0255 (NLE)
Proposta għal
DEĊIŻJONI TAL-KUNSILL
li tistabbilixxi l-pożizzjoni tal-Unjoni
Ewropea fi ħdan il-Kunsill Ġenerali tal-Organizzazzjoni Dinjija
tal-Kummerċ dwar l-adeżjoni tar-Repubblika Demokratika Popolari
tal-Laos fl-Organizzazzjoni Dinjija tal-Kummerċ
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 91,
100(2), u 207(4), flimkien mal-Artikolu 218(9) tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Fl-16 ta’ Lulju 1997
il-Gvern tar-Repubblika Demokratika Popolari tal-Laos (il-Laos) applika
għall-adeżjoni fil-Ftehim ta’ Marrakesh li jistabbilixxi
l-Organizzazzjoni Dinjija tal-Kummerċ (WTO), skont l-Artikolu XII ta’
dan il-Ftehim.
(2)       Fil-19 ta’ Frar 1998
twaqqaf Grupp ta’ Ħidma dwar l-adeżjoni tal-Laos biex jintlaħaq
ftehim dwar it-termini tal-adeżjoni aċċettabbli għal-Laos u
l-Membri kollha tad-WTO.
(3)       Il-Kummissjoni, f’isem
l-Unjoni, innegozjat serje komprensiva ta’ impenji fir-rigward tal-ftuħ
tas-suq min-naħa tal-Laos li jissodisfaw it-talbiet tal-Unjoni u huma
skont il-livell ta’ żvilupp tal-Laos.
(4)       Dawn l-impenji huma issa
inkorporati fil-Protokoll ta’ Adeżjoni tal-Laos fid-WTO.
(5)       L-adeżjoni fid-WTO hija
mistennija tagħmel kontribut pożittiv u dejjiemi
għall-proċess ta’ riforma ekonomika u żvilupp sostenibbli
fil-Laos.
(6)       Il-Protokoll ta’
Adeżjoni għandu għalhekk jiġi approvat.
(7)       L-Artikolu XII
tal-Ftehim li jistabbilixxi d-WTO jistipula li t-termini tal-adeżjoni
għandhom jaqblu dwarhom il-Membru tal-adeżjoni u d-WTO, u li
l-Konferenza Ministerjali tad-WTO tapprova t-termini tal-adeżjoni
min-naħa tad-WTO. L-Artikolu IV.2 tal-Ftehim li jistabbilixxi li
d-WTO jipprevedi li matul l-intervalli bejn il-laqgħat tal-Konferenza
Ministerjali, il-funzjonijiet tagħha għandhom jitmexxu mill-Kunsill
Ġenerali.
(8)       Għalhekk, huwa
meħtieġ li tiġi stabbilita l-pożizzjoni li għandha
tieħu l-Unjoni fi ħdan il-Kunsill Ġenerali tad-WTO dwar
l-adeżjoni tal-Laos fid-WTO,
ADOTTA DIN ID-DEĊIŻJONI: 
Artikolu uniku
1.           Il-pożizzjoni li
għandha tieħu l-Unjoni Ewropea fi ħdan il-Kunsill Ġenerali
tal-Organizzazzjoni Dinjija tal-Kummerċ dwar l-adeżjoni
tar-Repubblika Demokratika Popolari tal-Laos fid-WTO, hija li tapprova l-adeżjoni.
2.           Din id-Deċiżjoni
għandha tidħol fis-seħħ dakinhar tal-adozzjoni tagħha.

Magħmul fi Brussell,
                                                                       Għall-Kunsill
                                                                       Il-President